b'\n_START_ARTICLE_\nProstozidarstvo\n_START_SECTION_\nDobrodelnost v Prostozidarstvu\n_START_PARAGRAPH_\nEno od osnovnih na\xc4\x8del (Fides, Spes et Caritas - Vera, Upanje in Dobrodelnost) Prostozidarstva je dobrodelnost._NEWLINE_Po vsakem delu lo\xc5\xbee vedno zakro\xc5\xbei tudi ti. "vdovina pu\xc5\xa1\xc4\x8dica" za zbiranje dobrodelnih prispevkov. Ve\xc4\x8dina teh se anonimno razdeli med pomo\xc4\x8di potrebne (med drugim tudi vdovam Bratov Prostozidarjev), v nekaterih primerih pa je namen to\xc4\x8dno dolo\xc4\x8den. V Veliki Britaniji je za dobrodelnost Velike lo\xc5\xbee odgovorna "Velika dobrodelna organizacija" , ki je za loterijo drugi najve\xc4\x8dji donator v dobrodelne namene, v ZDA je en od najbolj vidnih delov Prostozidarske dejavnosti mre\xc5\xbea 22 bolni\xc5\xa1nic za otroke  Prostozidarske organizacije Shriners, Vitezi Templarji pa skrbijo za bolni\xc5\xa1nico Sv. Janeza v Jeruzalemu.\n_START_SECTION_\nOrganizacija Velikih Lo\xc5\xbe in Velikih Orientov\n_START_PARAGRAPH_\nVelike lo\xc5\xbee in Veliki orienti so neodvisna in suverena telesa, ki pokrivajo dolo\xc4\x8deno dr\xc5\xbeavo, zvezno dr\xc5\xbeavo oz. neko obmo\xc4\x8dje. Ena od izjem tega pravila so "United Grand Lodges of Germany" (Zdru\xc5\xbeene Velike lo\xc5\xbee Nem\xc4\x8dije), kjer je pod okriljem ene mednarodno priznane Velike lo\xc5\xbee zbranih 5 delno neodvisnih Velikih lo\xc5\xbe, ki se razlikujejo v svojem izvoru, in ki (lahko) delujejo na celotnem obmo\xc4\x8dju Nem\xc4\x8dije._NEWLINE_Glavnega sveta, ki bi predsedoval vsem prostozidarskim lo\xc5\xbeam ni. Obstajata dve ve\xc4\x8dji veji prostozidarstva: \xc2\xbbregularne\xc2\xab\xc2\xa0Velike lo\xc5\xbee, ki jih priznava Zdru\xc5\xbeena velika lo\xc5\xbea Anglije (za sprejetje v njih je pogoj vera v Vi\xc5\xa1je Bitje - po doma\xc4\x8de, v kateregakoli boga - ki ga v prostozidarstvu predstavlja Veliki Arhitekt, in ki sprejemajo v \xc4\x8dlanstvo samo mo\xc5\xa1ke), in liberalni Veliki Orienti (kjer te zahteve ni, in je vir moralnega nauka prepu\xc5\xa1\xc4\x8den vsakemu \xc4\x8dlanu), ki jih priznava Grand Orient de France. Kot povsod, obstajajo izjeme - nekatere Velike lo\xc5\xbee priznava Francoski Veliki Orient, nekatere oriente pa "Angle\xc5\xa1ka" Velika lo\xc5\xbea.\n_START_SECTION_\nDruge Prostozidarske organizacije\n_START_PARAGRAPH_\nPoleg dveh zgoraj omenjenih "zvez", oziroma skupnosti medsebojno priznanih Velikih lo\xc5\xbe obstaja \xc5\xa1e veliko manj\xc5\xa1ih "Prostozidarskih" in kvazi-prostozidarskih organizacij - na primer "Order of Women Freemasons" , ki sprejema le \xc5\xbeenske, je pa v vseh ostalih pogledih "regularen"; ter "Le Droit Humain" , ki je precej bolj liberalen (kar pomeni, da jih ne zanima dejstvo ali veruje\xc5\xa1 v vi\xc5\xa1je/vi\xc5\xa1jo bitje/silo ali ne), in ki sprejema tako mo\xc5\xa1ke kot \xc5\xbeenske \xc4\x8dlane. \xc4\x8clani regularnih lo\xc5\xbe (torej, tistih priznanih s strani Zdru\xc5\xbeene Velike Lo\xc5\xbee Anglije - UGLE) ne smejo sodelovati pri delu v neregularnih lo\xc5\xbeah._NEWLINE_V vsaki dr\xc5\xbeavi je lahko (v "regularnem" prostozidarstvu) priznana samo ena Velika Lo\xc5\xbea, z izjemo nekaterih zveznih dr\xc5\xbeav v ZDA, kjer so kot regularne lo\xc5\xbee priznane tako tradicionalne Velike lo\xc5\xbee, kot tudi "Prince Hall" Velike Lo\xc5\xbee - le te imajo pove\xc4\x8dini \xc4\x8drnsko \xc4\x8dlanstvo, in segajo \xc5\xa1e v \xc4\x8das segregacije in su\xc5\xbeenjstva, ko belci in \xc4\x8drnci - tudi v Prostozidarstvu, \xc4\x8desar se ve\xc4\x8dina trenutnih \xc4\x8dlanov sramuje - niso smeli sedeti v isti lo\xc5\xbei._NEWLINE_V ZDA ve\xc4\x8dina Velikih lo\xc5\xbe priznavanje novih regularnih lo\xc5\xbe izvaja po priporo\xc4\x8dilih Komisije za Informacije o prepoznavanju.\n_START_SECTION_\nProstozidarstvo v Avstro-Ogrski\n_START_PARAGRAPH_\nV 18.stoletju je postala ta organizacija, ki se je tedaj \xc5\xa1e ni dr\xc5\xbeal zlove\xc5\xa1\xc4\x8d pridih nedovoljenega skrivnega manipuliranja s politi\xc4\x8dno in ekonomsko mo\xc4\x8djo in svetovnega zarotni\xc5\xa1tva, ena od gonilnih sil razsvetljenstva. Celo habsbur\xc5\xa1ki cesar Jo\xc5\xbeef II. je bil gibanju sprva naklonjen (nekaj kasneje je bilo prostozidarstvo predvsem zaradi delovanja protimonarhisti\xc4\x8dno usmerjene bavarske lo\xc5\xbee Iluminatov prepovedano v vseh habsbur\xc5\xa1kih de\xc5\xbeelah). Mnogi njegovi uradniki in politi\xc4\x8dni sodelavci so bili prostozidarji. Prva lo\xc5\xbea na podro\xc4\x8dju zdaj\xc5\xa1nje Slovenije in tudi \xc5\xa1ir\xc5\xa1e regije je bila v Mariboru. Ustanovljena je bila leta 1782 v Radvanjskem gradu pod Pohorjem. V Mariboru je ustanovljena lo\xc5\xbea \xe2\x80\x9cZdru\xc5\xbeena srca\xe2\x80\x9d (\xe2\x80\x9cZu den vereinigten Herzen\xe2\x80\x9d), ki se je leta 1783 preselila v avstrijski Gradec (Graz), kjer s \xc4\x8dasovnimi presledki deluje \xc5\xa1e dandanes._NEWLINE_Prva lo\xc5\xbea je bila v Avstriji odprta na Dunaju leta 1742 kot Velika lo\xc5\xbea Nem\xc4\x8dije. Pod pritiskom cerkve je bilo prostozidarstvo prepovedano, lo\xc5\xbea pa je prenehala z delovanjem. Po letu 1762 pa so se ponovno za\xc4\x8dele pojavljati lo\xc5\xbee v Avstriji, na \xc4\x8ce\xc5\xa1kem, Mad\xc5\xbearskem in v Transilvaniji, ki so se poimenovale kot \xc2\xbbneodvisne lo\xc5\xbee\xc2\xab\xc2\xa0od \xc2\xbbVelike lo\xc5\xbee\xc2\xab\xc2\xa0v Berlinu. Leta 1784 so te neodvisne lo\xc5\xbee oblikovale Veliko lo\xc5\xbeo Avstrije s sede\xc5\xbeem na Dunaju, \xc4\x8deprav je bila to v resnici majhna mestna lo\xc5\xbea.'